google/wiki40b huggingface dataset:
Δημήτρης Νικολαΐδης

Βιογραφία

Ο Δημήτρης Νικολαΐδης ήταν παιδί προσφύγων από την Σμύρνη και ορφάνεψε από 9 μηνών Ασχολήθηκε με τον αθλητισμό και ιδιαίτερα τον στίβο. Υπήρξε υπότροφος μαθητής στο Πειραματικό Σχολείο Αθηνών (στην οδό Σκουφά). Πέρασε στη Νομική Σχόλη του Πανεπιστημίου Αθηνών και παράλληλα σπούδαζε στη σχόλη του Κουν. Την περίοδο της  κατοχής συμμετείχε στην Αντίσταση.

Θέατρο

Το 1942 όταν ο Κουν ίδρυσε το Θέατρο Τέχνης ανέβασε μια παράσταση με τους μαθητές του, όπου ανάμεσά τους ήταν και ο Δημήτρης Νικολαϊδης. Το ουσιαστικό του ντεμπούτο γίνεται το 1944 μαζί με το δάσκαλό του στο θεατρικό έργο του Αλέξη Σολομού  Ο τελευταίος Ασπροκόρακας κι αμέσως μετά στο Βυθό του Γκόρκι.
Το 1945 ξεκινάει συνεργασία με το θίασο της κυρίας Κατερίνας όπου παραμένει μέχρι και το 1949. Ακολούθως, συμμετέχει στο θίασο του Βασίλη Λογοθετίδη με το έργο του Αλέκου Σακελλάριου Δελησταύρου και Υιός, που όλα τα μέλη του ήταν κουμπάροι στο γάμο του με την ηθοποιό Σούλη Σαμπάχ στον Ιερό Ναό Διονυσίου του Αρεοπαγίτη. Συνεχίζει τη συνεργασία του με διάφορους θιάσους και το καλοκαίρι του 1965 σκηνοθετεί με επιτυχία το έργο Μιας πεντάρας νιάτα των Κώστα Πρετεντέρη -  Ασημάκη Γιαλαμά. Έκτοτε σκηνοθετεί και τις περισσότερες φορές παίζει σαν ηθοποιός σε θεατρικά έργα όπως Ούτε γάτα ούτε ζημιά του Αλέκου Σακελλάριου - Χρήστου Γιαννακόπουλου, Αγάπη μου παλιόγρια των Πολύβιου Βασιλειάδη - Λάκη Μιχαηλίδη κ.α. 
Συνεργάστηκε με τους περισσότερους σχεδόν πρωταγωνιστές του ελληνικού θεάτρου, όπως η Έλλη Λαμπέτη, η Τζένη Καρέζη, ο Λάμπρος Κωνσταντάρας (που υπήρξε στενός του φίλος), ο Κώστας Βουτσάς κ.ά. Η τελευταία παράστασή του στην θεατρική σκηνή ήταν το 1980 στο έργο Οι ερωτιάρηδες του Βάσου Ανδριανού.

Κινηματογράφος

Ο Δημήτρης Νικολαΐδης πρωτοεμφανίστηκε σαν ηθοποιός στον κινηματογράφο το 1954 με την ταινία Το Κορίτσι της Γειτονιάς με πρωταγωνιστές τους: Σμαρούλα Γιούλη, Γιώργο Φούντα και Ορέστη Μακρή. Έκτοτε έπαιξε σε πάρα πολλές ταινίες, σχεδόν 80, ακόμα και σε διεθνείς παραγωγές όπως το Αμέρικα, Αμέρικα του Ηλία Καζάν το 1963.
Το 1966 σκηνοθέτησε την πρώτη και μοναδική του ταινία, την κωμωδία της Φίνος Φιλμ Η Γυναίκα μου τρελάθηκε' σε σενάριο του Νίκου Τσιφόρου και με πρωταγωνιστές τους Μαίρη Αρώνη και Λάμπρο Κωνσταντάρα.

Τηλεόραση - Ραδιόφωνο

Στη μικρή οθόνη συμμετείχε και με τις δύο ιδιότητές του, με πιό γνωστή τη σειρά Εκείνες κι εγώ μαζί με τον Λάμπρο Κωνσταντάρα. Υπήρξε αγαπημένος φίλος και συνεργάτης του θεατρικού συγγραφέα Κώστα Πρετεντέρη. Μαζί έκαναν την πετυχημένη σειρά στο ραδιόφωνο Ο θυρωρός όπου έκανε τον Μπουλντόζα.
Χανς-Ρούντολφ Μερτς

Καριέρα

Γεννήθηκε στο Χερισάου, στις 10 Νοεμβρίου του 1942 και έκανε σπουδές στο Πανεπιστήμιο του Σαιντ Γκάλλεν. Την περίοδο 1969-74 ήταν γραμματέας του Ελεύθερου Δημοκρατικού Κόμματος και το 1977 ανέλαβε εργασία ως σύμβουλος διευθυντών επιχειρήσεων.
Εξελέγη το 1997 στο Συμβούλιο των Καντονιών στο καντόνι Appenzell Outer Rhodes. Ηγήθηκε της Επιτροπής για τις οικονομικές υποθέσεις όπως επίσης και για τα εξωτερικά ζητήματα.
Στις 10 Δεκεμβρίου του 2003 ο Μερτς εξελέγη στο Ομοσπονδιακό Συμβούλιο και την περίοδο εκείνη ήταν ηγετικό στέλεχος ασφαλιστικών εταιρειών. Την 1η Ιανουαρίου του 2008 ανέλαβε αντιπρόεδρος της Ομοσπονδίας για ένα χρόνο. Στις 10 Δεκεμβρίου του 2008 εξελέγη από το Κοινοβούλιο πρόεδρος για το 2009, με 185 επί συνόλου 209 ψήφων. Στις 6 Αυγούστου 2010 ανακοίνωσε ότι παραιτείται από μέλος του Ομοσπονδιακού Συμβουλίου, με την παραίτηση σε ισχύ από τα τέλη Οκτωβρίου του 2010. Στη θέση του εξελέγη ο Γιόχαν Σνάιντερ-Άμαν με 144 ψήφους.
Mod ruby

Ο mod_ruby είναι ένας ενσωματωμένος διερμηνέας της Ruby για τον εξυπηρετητή Ιστού Apache που επιτρέπει την εκτέλεση άμεσα κώδικα σε Ruby, γρηγορότερα από άλλες μεθόδους CGI. Έχει το μειονέκτημα ότι η κοινή χρήση των κλάσεων που γίνεται κλασικά ανάμεσα στις διεργασίες του Apache δεν είναι ασφαλής για πολλαπλές εφαρμογές (δηλ. πολλαπλές εφαρμογές Ruby on Rails που εκτελούνται ταυτόχρονα).
Γεράσιμος Μεταξάς

Βιογραφικά στοιχεία

Γεννήθηκε στην Κεφαλλονιά το 1821. Αδέλφια του ήταν ο Γεώργιος και ο Σταύρος.
Ήταν Ριζοσπάστης κι υπέρ της ένωσης των Επτανήσων με την Ελλάδα, από τους πρωτεργάτες και αρχηγούς της επανάστασης της Κεφαλλονιάς το 1848. Κυνηγήθηκε και αιχμαλωτίστηκε από τους Άγγλους, και εξορίστηκε στα Αντικύθηρα, όπου παρέμεινε για μια ολόκληρη διετία μαζί με τους Δημ. Καλλίνικο και Φραγκ. Δομενεγίνη, ενώ έξω από το νησί περιπολούσε ατμόπλοιο μην επιτρέποντας καμία συγκοινωνία.
Αργότερα υπηρέτησε ως ανώτερος τελωνειακός υπάλληλος.
Απεβίωσε στην Αθήνα στις 11 Ιουνίου 1888 και ετάφη στην Κεφαλλονιά.
Αθανάσιος Ροντήρης

Βιογραφικά στοιχεία

Γεννήθηκε στον Πλάτανο Ναυπακτίας και ήταν γιος του Χρήστου Ροντήρη. Σπούδασε στη Νομική Σχολή Αθηνών και το 1849 εισήλθε στο δικαστικό σώμα υπηρετώντας ως πρωτοδίκης. Το 1880 διορίστηκε τακτικός καθηγητής του διοικητικού δικαίου στη νομική σχολή Αθηνών, θέση από την οποία απολύθηκε δύο χρόνια αργότερα.
Ασχολήθηκε με την πολιτική και εξελέγη πληρεξούσιος Ναυπάκτου στην Συνέλευση του 1862. Από τότε μέχρι και το 1899 εκλεγόταν συνεχώς βουλευτής Ναυπάκτου. Στην κυβέρνηση Βούλγαρη, στον ανασχηματισμό του 1864 διετέλεσε υπουργός επί των ναυτικών. Επίσης είχε διατελέσει γενικός γραμματέας του υπουργείου δικαιοσύνης.
Απεβίωσε στην Αθήνα το 1889.
Διεθνής Ομοσπονδία Χειροσφαίρισης

Ιστορία

Η Διεθνής Ομοσπονδία Χειροσφαίρισης ιδρύθηκε στις 11 Ιουλίου 1946 στην Κοπεγχάγη της Δανίας από εκπροσώπους 8 εθνικών ομοσπονδιών. Τα ιδρυτικά μέλη της είναι η Δανία, η Φινλανδία, η Γαλλία, η Νορβηγία, η Ολλανδία και η Πολωνία, Ο πρώτος πρόεδρος της IHF ήταν ο Γκόστα Μπιόρκ από τη Σουηδία. Ο Μπιόρκ αντικαταστάθηκε το 1950 από τον Χανς Μπάουμαν από την Ελβετία.
Το 1954 διεξήχθη το πρώτο Παγκόσμιο Πρωτάθλημα Χειροσφαίρισης Ανδρών υπό την αιγίδα της IHF στη Σουηδία, με τη συμμετοχή 6 εθνικών ομάδων. Το 1957 διεξήχθη το πρώτο Παγκόσμιο Πρωτάθλημα Χειροσφαίρισης Γυναικών της IHF, στη Γιουγκοσλαβία με τη συμμετοχή 9 εθνικών ομάδων. Η χειροσφαίριση παρουσιάστηκε για πρώτη φορά στους Ολυμπιακούς Αγώνες στο Μόναχο το 1972 (τουρνουά ανδρών) και στο Μόντρεαλ το 1976 (τουρνουά γυναικών).
Σπυρίδων Ζάππας

Βιογραφικά στοιχεία

Γεννήθηκε στην Αθήνα και σπούδασε οικονομικά. Την περίοδο 1970 - 1971 διετέλεσε υπουργός εμπορίου στην κυβέρνηση Παπαδόπουλου.
Κωνσταντίνος Δούκας, σεβαστός

Βιογραφία

Η σχέση του με την σπουδαία Δυναστεία των Δουκών δεν μας είναι γνωστή. Τα λίγα που ξέρουμε γι' αυτόν προέρχονται από μία σύντομη βιογραφική σημείωση σε ένα χειρόγραφο (Par. gr. 1564, fol. 18r). 
Σύμφωνα με αυτή το 1173 ο Μανουήλ Α΄ Αυτοκράτορας των Ρωμαίων έστειλε τον Κωνσταντίνο να βοηθήσει την άμυνα της Αγκώνας στην Ιταλία, εναντίον της συνδυασμένης επίθεσης του Φρειδερίκου Α΄ Χοενστάουφεν της Γερμανίας και της Δημοκρατίας της Βενετίας. Η πολιορκία κράτησε για επτά μήνες και ο Κωνσταντίνος υπερασπίστηκε την πόλη με επιτυχία. 
Στη συνέχεια εστάλη ως δούκας (κυβερνήτης) της Δαλματίας και του Δυρραχίου. Απεβίωσε από πλευρίτιδα στο σπίτι του στις 8 Απριλίου 1179.
Κυριάκος Βενιζέλος

Βιογραφικά στοιχεία

Γεννήθηκε στα Χανιά και ήταν γιος του Ελευθερίου Βενιζέλου και της Μαρίας Κατελούζου. Λόγω του πρόωρου θανάτου της τελευταίας, αυτός και ο αδελφός του, Σοφοκλής, μεγάλωσαν με την αδελφή του πατέρα τους, Μαριώ Βενιζέλου. Το 1926 παντρεύτηκε την Μαρίκα Ρούσσου, κόρη του εφοπλιστή Νικήτα Ρούσσου από την Λέρο, με την οποία απέκτησαν δύο γιους, τον Λευτέρη και τον Νικήτα Βενιζέλο, εφοπλιστή και βουλευτή, και μια κόρη, την Χάρις. Στις εκλογές του 1928 εξελέγη βουλευτής Αθηνών.
Για την συμμετοχή του στο Κίνημα 1ης Μαρτίου 1935 καταδικάστηκε ερήμην σε δεκαετή ειρκτή από ειδικό στρατοδικείο. Το ξέσπασμα του κινήματος τον βρήκε στο Παρίσι, όπου μαζί με τον αδελφό του είχαν αναλάβει την μεταφορά του Νικόλαου Πλαστήρα στην Ελλάδα με αεροπλάνο, σχέδιο το οποίο δεν ολοκληρώθηκε ποτέ.
Υπήρξε ιδιοκτήτης της πολυκατοικίας επί των οδών Ομήρου & Βησσαρίωνος, έργο του αρχιτέκτονα Κώστα Κιτσίκη.
Απεβίωσε στην Νέα Υόρκη τον Αύγουστο του 1942.
Ντέρεκ Σικούα

Βιογραφία

Γεννήθηκε στις 10 Σεπτεμβρίου του 1959. Κατάγεται από το χωριό Νγκαλιταβέθι (Ngalitavethi) στην επαρχία Γκουανταλκανάλ. Υπηρέτησε ως υφυπουργός Παιδείας και Ανάπτυξης από τον Απρίλιο του 1993 ως το Φεβρουάριο του 1994 και στη συνέχεια ως γραμματέας στο ίδιο υπουργείο μέχρι το 1997. Ανέλαβε και θέση γραμματέα επίσης σε πολλά άλλα υπουργεία.
Τον Απρίλιο του 2006 εξελέγη βουλευτής σε εκλογική περιφέρεια στο Γκουανταλκανάλ και ανέλαβε Υπουργός Παιδείας και Ανάπτυξης των Ανθρώπινων Πόρων επί πρωθυπουργίας του Μανάσε Σογκαβάρε στις 4 Μαΐου του 2006. Το Νοέμβριο του 2007 έγινε μέλος της Αντιπολίτευσης. Έπειτα από την ήττα του Σογκαβάρε σε πρόταση δυσπιστίας κατά της κυβέρνησης που υπέβαλε ο ίδιος ο Σικούα στις 13 Δεκεμβρίου 2007 ο Σικούα ήταν ο υποψήφιος από την Αντιπολίτευση για να τον αντικαταστήσει. Εξελέγη Πρωθυπουργός από το Κοινοβούλιο στις 20 Δεκεμβρίου 2007, λαμβάνοντας 32 ψήφους έναντι 15 για τον υποψήφιο της κυβέρνησης, Πάτεσον Ότι. Ορκίστηκε Πρωθυπουργός την ίδια ημέρα και το υπουργικό του συμβούλιο ορκίστηκε στις 21 Δεκεμβρίου και στις 22 Δεκεμβρίου.
Έπειτα από τη διεξαγωγή των γενικών εκλογών τον Αύγουστο του 2010, ο Σικούα αποχώρησε από την πρωθυπουργία και τον διαδέχθηκε στο αξίωμα ο Ντάνι Φίλιπ.
Phoenix Film Critics Society

Η Phoenix Film Critics Society (PFCS) είναι μια οργάνωση κριτικών ταινιών που έχουν τη βάση τους στο Φοίνιξ της Αριζόνα.
Κάθε Δεκέμβριο , τα μέλη της οργάνωσης συναντιούνται για να ψηφίσουν για τα δικά τους Βραβεία Phoenix Film Critics Society, τα οποία ξεκίνησαν να απονέμονται από το 2000, για ταινίες που κυκλοφόρησαν το ίδιο ημερολογιακό έτος.
Πρωτάθλημα Ε.Π.Σ. Αθηνών 1955-56

Το πρωτάθλημα ΕΠΣ Αθηνών 1955-56 διεξήχθη σε πέντε κατηγορίες. Πρωταθλητής αναδείχθηκε ο Παναθηναϊκός που μαζί με τους Φωστήρα και Απόλλωνα εκπροσώπησαν την ΕΠΣΑ στο πανελλήνιο πρωτάθλημα 1955-56.

Λεπτομέρειες

Το πρωτάθλημα κατέκτησε αήττητος ο Παναθηναϊκός συγκεντρώνοντας 41 βαθμούς. Σε 14 αγώνες σημείωσε 13 νίκες και μια ισοπαλία, ρεκόρ που έμεινε ανεπανάληπτο στην ιστορία της ΕΠΣΑ. Ενδιαφέρουσα μάχη έγινε για τη διεκδίκηση της 2ης και 3ης θέσης που οδηγούσαν στην τελική φάση του πανελλήνιου πρωταθλήματος 1955-56. Πριν από την τελευταία αγωνιστική στη 2η θέση ισοβαθμούσαν με 27 β. ο Πανιώνιος και ο Απόλλων και ακολουθούσε ο Φωστήρας με 26 β. Την τελευταία αγωνιστική ο Φωστήρας νίκησε με 2-1 μέσα στη Ν. Σμύρνη τον Πανιώνιο και κατέλαβε την 2η θέση, στην οποία ισοβάθμησε με τον Απόλλωνα που έφερε ισοπαλία 1-1 με τον Αστέρα. Ο Αστέρας έδωσε αγώνα διαβάθμισης για να παραμείνει στην κατηγορία.
Σημαία της Κοινοπολιτείας Ανεξάρτητων Κρατών

Περιγραφή

Το σχέδιο συμβολίζει την επιθυμία για ισότιμη συνεργασία, ενότητα, ειρήνη και σταθερότητα.
Γλαράκη Πάτρας

Η Γλαράκη είναι συνοικία των Πάτρας, κοντά στο κέντρο της πόλης.
Εκτείνεται στο τέρμα της οδού Γερμανού. Η ονομασία της προήλθε από τον έπαρχο (1832) της Αχαΐας, Γεώργιο Γλαράκη, ο οποίος διατηρούσε μεγάλες εκτάσεις στη συγκεκριμένη περιοχή. Σήμερα στην περιοχή βρίσκεται συγκρότημα δημόσιων εκπαιδευτηρίων, τα οποία φέρουν το όνομα Γλαράκη.
Ροβέρτος Τσεκόλης

Βιογραφικά στοιχεία

Ήταν γιατρός και διακεκριμένος προσωπογράφος και αρχαιόφιλος. Κατέφυγε στην Κέρκυρα το 1839. Ήταν μέλος της «Εταιρείας των Ωραίων Τεχνών» που ιδρύθηκε το 1844 στην Αθήνα και εργάστηκε πολύ για την διάδοση της καλλιτεχνίας στην Ελλάδα. Διετέλεσε το 1844 καθηγητής της Ελαιογραφίας στο «Σχολείο των Τεχνών».
Γρύπας (Βρετανικό Μουσείο, αρ. 904)

Περιγραφή

Πρόκειται για χρυσή πλάκα, στρογγυλού σχήματος, εξαιρετικά λεπτεπίλεπτη. Σώζεται το μεγαλύτερο μέρος. Φέρει έκτυπο ανάγλυφο που αναπαριστά τον μυθικό Γρύφωνα, ενώ βαδίζει από δεξιά προς αριστερά, με το κεφάλι του στραμμένο πίσω. Το έδαφος είναι χαραγμένο σε σχήμα διαγώνιο χιαστί. Δίπλα ακριβώς από το ανοικτό ράμφος του βρίσκεται ένα άνθος. Η κεφαλή του Γρύφωνα είναι στολισμένη με πλούσια χαίτη, η οποία καταλήγει σε μακριές μπούκλες πλεγμένες με άνθη. Η πλάκα είναι περιφερειακά διακοσμημένη με κύκλους και τελείες και φέρει δύο οπές, από τις οποίες προφανώς στηρίζονταν.
Πυργάκι Αχαΐας

Τοποθεσία

Το Πυργάκι Αχαΐας βρίσκεται σε απόσταση 16 χιλιομέτρων από το Αίγιο, πάνω στο δρόμο Αιγίου-Φτέρης-Καλαβρύτων, κοντά σε ένα μικρό οροπέδιο που ονομάζεται "Αρραβωνίτσα" ή "Αεροδρόμιο" (επειδή στον πόλεμο χρησίμευε ως βοηθητική αεροπορική βάση) με θέα στον Κορινθιακό κόλπο, σε υψόμετρο 831 μέτρων. Από την Αθήνα απέχει 200 χλμ., από την Πάτρα 60 χλμ. και από τα Καλάβρυτα 25 χλμ. 
Κοντά στο χωριό Πυργάκι βρίσκεται η Πτέρη Αιγιαλείας. Δάσος από πεύκα και έλατα περιβάλλουν την περιοχή. Κάτω στη μεγάλη χαράδρα κυλάνε τα νερά του ποταμού Σελινούντα, τα οποία αρδεύουν τον κάμπο του Αιγίου. Στα νότια υψώνεται ο Κλωκός. Στα ανατολικά-νοτιοανατολικά ορθώνεται το Ρούσκιο.
Μανουέλ ντε Γκομάρ

Βιογραφία

Ο κόμης ντε Γκομάρ ήταν μέλος της Ατλέτικο Μαδρίτης και κέρδισε το ισπανικό πρωτάθλημα αντισφαίρισης στο απλό από το 1916 έως το 1918. Το 1922 και το 1923 έπαιξε στο Γουίμπλεντον και ενώ το πρώτο έτος αποκλείστηκε νωρίς το 1923 έφτασε στους προημιτελικούς στο απλό που έχασε από τον Φρανκ Χάντερ σε πέντε σετ. Στο διπλό έφτασε στον τελικό μαζί με τον συμπατριώτη του Εδουάρδο Φλακέρ αλλά έχασε από τους Βρετανούς Randolph Lycett και Leslie Godfree με 3-6, 4-6, 6-3 και 3-6. Το 1922 έφτασε στον τελικό του Παγκόσμιου Πρωταθλήματος σκληρού γηπέδου στις Βρυξέλλες, τον οποίο έχασε από τον Ανρί Κοσέ σε πέντε σετ.
Από το 1921 έως το 1923 ήταν μέλος της πρώτης ισπανικής ομάδας στο κύπελλο Ντέιβις. Το 1922 έφτασε στον τελικό του παγκόσμιου πρωταθλήματος μαζί με τον Μανουέλ Αλόνσο αλλά έχασαν από την Αυστραλία με 4-1.
Το 1923 σταμάτησε να αγωνίζεται λόγω μιας ασθένειας από την οποία τελικά πέθανε στις αρχές του 1935, θάφτηκε στο νεκροταφείο San Isidro της Μαδρίτης.
Αναδρομή

Αναδρομικό παραγοντικό

Η μαθηματικη συνάρτηση του παραγοντικού, η οποία είναι το γίνόμενο όλων των θετικών ακέραιων αριθμών από το 1 έως κάποιον ανώτατο αριθμό n ορίζεται ως:
Εναλλακτικά, το παραγοντικό μπορεί να οριστεί αναδρομικά ως εξής:
Ο αναδρομικός ορισμός του παραγοντικού μπορεί να χρησιμοποιηθεί για τη συγγραφή μίας αναδρομικής μεθόδου σε κώδικά γλώσσας προγραμματισμού ώστε να υπολογιστεί η τιμή του παραγοντικού για δεδομένη είσοδο:
int paragontiko(int n){
    if(n==0){
        return 1;
    } else {
        return n*paragontiko(n-1);
    }}
Λατσιά

Τοποθεσία

Τα Λατσιά απέχουν 7 χιλιόμετρα από τη Λευκωσία. Στα βόρεια συνορεύουν με τον Στρόβολο, στα βορειοανατολικά με την Αγλαντζιά, στα ανατολικά με το Γέρι, στα νότια με το Δάλι, στα νοτιοδυτικά με τη Νήσου, στα δυτικά με το Τσέρι και στα βορειοδυτικά με τη Λακατάμια.

Ονομασία

Η ονομασία Λατσιά προέρχεται από τη λέξη λατσίν, που σημαίνει μικρό πηγάδι ή αβαθής λάκκος. Ο πληθυντικός αριθμός οφείλεται στα πολυάριθμα λατσιούθκια, δηλαδή τους μικρούς αβαθείς λάκκους που υπήρχαν στην περιοχή και τα οποία χρησιμοποιόντουσαν για την άρδευση και για την ύδρευση των ζώων.

Ιστορία

Τα Λατσιά αποτελούσαν φέουδο την εποχή της Φραγκοκρατίας (1192-1489) και της Ενετοκρατίας (1489-1570). Με την έναρξη της Τουρκοκρατίας το 1571, τα Λατσιά έγιναν τσιφλίκι, δηλαδή άνηκαν σε ένα Τούρκο αγά και καλλιεργούνταν από τον ντόπιο πληθυσμό.
Το 1790, ο αγάς ιδιοκτήτης της ευρύτερης περιοχής πώλησε τα Λατσιά στους ανθρώπους που τα καλλιεργούσαν. Οι άνθρωποι αυτοί κατάγονταν από τον Λυθροδόντα και ήταν 16 Ελληνοκύπριοι και 1 Τουρκοκύπριος. Οι νέοι ιδιοκτήτες δημιούργησαν ένα οικισμό στα Λατσιά στον οποίο διέμεναν μόνο το φθινόπωρο για τις γεωργικές ασχολίες τους. Στα Λατσιά περέμεναν ολόχρονα μόνο ελάχιστοι άνθρωποι για να ελέγχουν τα χωράφια και να καλλιεργούν σιτάρι. Τα επόμενα χρόνια η περιουσία του Τουρκοκύπριοι πωλήθηκε σε Ελληνοκύπριους.
Στα μέσα του 19ου αιώνα κάποιοι από τους ιδιοκτήτες των Λατσιών εγκαταστάθηκαν μόνιμα στην περιοχή λόγω της ευφορίας της γης και λόγω της κοντινής απόστασης της από τη Λευκωσία, στην οποία πωλούσαν τα προϊόντα τους. Μετά τον Β΄ Παγκόσμιο Πόλεμο, πολλοί κάτοικοι του Λυθροδόντα εγκαταστάθηκαν στα Λατσιά, γεγονός που οδήγησε σε αύξηση του πληθυσμού.
Μετά την τουρκική εισβολή του 1974, στα Λατσιά οικοδομήθηκαν τρεις προσφυγικοί συνοικισμοί και ένας οικισμός αυτοστέγασης, προκαλώντας μεγάλη αύξηση του πληθυσμού. Επιπλέον, στα Λατσιά εκγαταστάθηκαν κάτοικοι γειτονικών χωριών αλλά και του κέντρου της Λευκωσίας.

Δημαρχείο

Τα Λατσιά μετεξελίχθηκαν σε δήμο το 1986. Στις 23 Φεβρουαρίου 1986 πραγματοποιήθηκε δημοψήφισμα μεταξύ των κατοίκων οι οποίοι υπερψήφισαν την μετεξέλιξη της κοινότητας τους σε δήμο. Πρώτος δήμαρχος εκλέγηκε ο Ανδρέας Κουκουμάς.

Εκπαίδευση και αθλητισμός

Το Γυμνάσιο Λατσιών ιδρύθηκε το 1991, αρχικά με δύο τάξεις, Α΄και Β΄. Διέθετε οκτώ αίθουσες διδασκαλίας και αίθουσα Τέχνης, η οποία χρησιμοποιήθηκε και ως αίθουσα Πρακτικών Γνώσεων. Στο σχολείο είχαν εγγραφεί 229 μαθητές και μαθήτριες.
Τα σημαντικότερα αθλητικά σωματεία που εδρεύουν στα Λατσιά είναι ο Εθνικός Λατσιών (με τμήματα σε ποδόσφαιρο, ποδόσφαιρο σάλας, πετοσφαίριση), η Λευκοθέα Λατσιών (γυναικείο ποδόσφαιρο), ο Αθλητικός Σύλλογος Λατσιών (χειροσφαίριση) και η Ανατολή Λατσιών (επιτραπέζια αντισφαίριση). 
Στα Λατσιά υπάρχει ποδοσφαιρικό στάδιο, το Δημοτικό Στάδιο Λατσιών, καθώς και κλειστό στάδιο με την ονομασία Αθλητικό Κέντρο Σωτήρης Μέσσιος. Επιπλέον, στα Λατσιά βρίσκεται το Ολυμπιακό Σκοπευτήριο στο οποίο διεξάγονται αγώνες σκοποβολής.
Απώλεια (ταινία)

Πλοκή

Οι Μπέκα και Χάουι Κορμπέτ είναι ένα παντρεμένο και ευτυχισμένο ζευγάρι που ο τέλειος κόσμος τους διαλύεται όταν ο μικρός τους γιος, Ντάνι, σκοτώνεται από ένα αυτοκίνητο. Η Μπέκα προσπαθεί να επαναπροσδιορίσει την ύπαρξή της και βρίσκει παρηγοριά στη μυστηριώδη φιλική σχέση που αναπτύσσει με τον έφηβο οδηγό που σκότωσε το γιο της με το αυτοκίνητο, Τζέισον. Η σχέση της με τον Τζέισον κάνει την Μπέκα να ξεχνά το γιο της ενώ ο αντίθετα ο Χάουι μένει στο παρελθόν και στις αναμνήσεις του με τον Ντάνι. Το ζευγάρι θα αποξενωθεί και θα πάρει αποφάσεις που μπορεί να αποβούν επικίνδυνες.

Παραγωγή

Την παραγωγή της ταινίας ανέλαβε η ίδια η Νικόλ Κίντμαν. Η Κίντμαν δεν είχε δει το ομώνυμο θεατρικό έργο άλλα διάβασε μια κριτική και επικοινώνησε με έναν από τους παραγωγούς της εταιρίας της, Blossom Films. Την επόμενη μέρα είδε το έργο και συναντήθηκε με το συγγραφέα Ντέιβιντ Λίντσεϊ-Άμπερ να μιλήσουν για την πιθανή μεταφορά του θεατρικού έργου στον κινηματογράφο. Ο Τζον Κάμερον Μίτσελ βρήκε πολύ ενδιαφέρον το σενάριο και δέχτηκε να το σκηνοθετήσει ενώ πρώτη επιλογή ήταν ο Σαμ Ράιμι. Ο Άρον Έκχαρτ επιλέχτηκε προσωπικά από την Κίντμαν για το ρόλο του Χάουι. Τα γυρίσματα κράτησαν 28 μέρες.

Box office

Με προϋπολογισμό 5.000.000 δολάρια, η ταινία έκανε άνοιγμα τριημέρου στην 38η θέση με 53.700 δολάρια. Συνολικά συγκέντρωσε 2,2 εκατομμύρια δολάρια στο αμερικανικό box office και 2,9 εκατομμύριο δολάρια στον υπόλοιπο κόσμο. Παγκοσμίως απέφερε 5,1 εκατομμύρια δολάρια. Στην Ελλάδα έκοψε 16.780 εισιτήρια
Τατουάζ αμαλγάματος

Το τατουάζ αμαλγάματος (ονομάζεται επίσης εντοπισμένη αργύρωση, ή εστιακή αργύρωση) είναι μια γκρι, μπλε ή μαύρη αποχρωματισμένη περιοχή του βλεννογόνου του στόματος και συναντάται συνήθως στα ούλα της κάτω γνάθου. Είναι μια ιατρογενής βλάβη που προκαλείται με την εισχώρηση οδοντιατρικού αμαλγάματος στους μαλακούς ιστούς. Συνήθως είναι ανώδυνη και καλοήθεις αλλά μπορεί λανθασμένα να διαγνωστεί ως μελάνωμα.

Ενδείξεις και συμπτώματα

Το τατουάζ αμαλγάματος εμφανίζεται συνήθως στα ούλα της κάτω γνάθου, συνήθως σε μια περιοχή ακρορριζεκτομής (έμφραξη ακρορριζίου) όπου το αμάλγαμα έχει διεξηγθεί. Μετά από τα ούλα, οι πιο συνηθισμένες περιπτώσεις που μπορεί να εντοπιστεί είμαι στο φατνιακό βλεννογόνο και τον στοματικό βλεννογόνο ή σε οποιοδήποτε σημείο του στοματικού βλεννογόνου γενικότερα. Είναι ανώδυνο και εμφανίζεται ως μια μπλε-μαύρη ή γκρι αποχρωματισμένη κηλίδα στην επιφάνεια του βλεννογόνου. Τα όρια του τατουάζ μπορούν να μεταβάλλονται και μπορεί να είναι προσδιορισμένα, ακανόνιστα ή διάχυτα.

Πρόληψη

Θεωρητικά η συστηματική χρήση ενός οδοντικού φράγματος κατά τη διάρκεια των οδοντιατρικών διαδικασιών που αφορούν τη χρήση αμαλγαμάτων μπορεί να μειώσει τον κίνδυνο δημιουργίας ενός τατουάζ αμαλγάματος.

Θεραπεία

Δεν απαιτείται θεραπεία καθώς η βλάβη είναι καλοήθη. Μερικοί υποστηρίζουν ότι τα τατουάζ αμαλγάματος είναι καλύτερα να αφαιρούνται χειρουργικά έτσι ώστε να διασφαλίζεται ότι η βλάβη δεν είναι μελάνωμα. Άλλοι υποστηρίζουν πως η αφαίρεση είναι απαραίτητη μόνο σε περίπτωση που υπάρχει αμφιβολία διάγνωσης και ότι τα τατουάζ αμαλγάματος αντιμετωπίζονται μόνο με την ταυτοποίησή τους. Για παράδειγμα αν αδιαφανή σωματίδια είναι ορατά κατά τον ακτινολογικό έλεγχο, η βιοψία είναι περιττή.

Επιδημιολογία

Τα τατουάζ αμαλγάματος συναντάται σε ποσοστό 1% του γενικού πληθυσμού. Είναι η πιο συνηθισμένη αιτία αποχρωματισμού του στοματικού βλεννογόνου.
Ανδρέας Χ. Λόντος

Βιογραφικά στοιχεία

Γεννήθηκε στην Πάτρα και ήταν γιος του προκρίτου Χριστόδουλου Λόντου, γόνου της ισχυρής οικογένειας των προυχόντων. Σπούδασε νομικά στην Ιταλία και αρχικά εργάστηκε ως γραμματέας του πρωτόκλητου δικαστηρίου Γαστούνης. Ήταν γραμματέας στη δίκη του Θεόδωρου Κολοκοτρώνη στο Ναύπλιο, αλλά αντικαταστάθηκε από την πρώτη μέρα της δίκης γιατί μόλις μπήκε ο "Γέρος του Μοριά" στην αίθουσα του δικαστηρίου ξέσπασε σε δάκρυα.
Διετέλεσε δήμαρχος Πατρέων το 1841 με 1843 και αμέσως μετά εκλέχτηκε βουλευτής. Δήμαρχος διορίστηκε στη θέση του Ανδρέα Καλαμογδάρτη, ο οποίος είχε κατηγορηθεί για νοθεία. Επί δημαρχίας του ανακηρύχθηκε Σύνταγμα, που διαβάστηκε στην Πλατεία Γεωργίου Α΄ από τον στρατηγό Καλαμογδάρτη Αντώνη σε συγκέντρωση που πραγματοποιήθηκε για αυτόν τον σκοπό. 
Μετά την επανάσταση της 3ης Σεπτεμβρίου εκλέχτηκε πληρεξούσιος και μέλος του Α΄ Συνταγματικού Συνεδρίου υπό τον Αλέξανδρο Μαυροκορδάτο. Το 1844 διορίστηκε υπουργός Δικαιοσύνης ενώ το 1854 έσπευσε να πολεμήσει στην επανάσταση της Ηπείρου. Το 1860 χρηματίζει πρόεδρος της Βουλής, ενώ τρία χρόνια αργότερα, το 1863, διατελεί πληρεξούσιος των Πατρών στην Εθνοσυνέλευση. Το 1864 διορίζεται υπουργός Εκκλησιαστικών και Εκπαίδευσης στην Κυβέρνηση Κωνσταντίνου Κανάρη του Ιουλίου και έπειτα υπουργός Δικαιοσύνης το 1865. Το 1876 αποτυγχάνει να εκλεγεί βουλευτής και διορίζεται νομάρχης Ζακύνθου και στη συνέχεια γενικός πρόξενος της Ελλάδας στα Ιωάννινα. 
Πέθανε στα Ιωάννινα στις 8 Σεπτεμβρίου του 1881. Τάφηκε στο Α΄ νεκροταφείο Πατρών και τον επικήδειο εκφώνησε ο Παυσανίας Χοϊδάς. Ήταν νυμφευμένος με την Χαρίκλεια Χαραλάμπη και είχε οκτώ παιδιά· μεταξύ αυτών τη Βικτωρία, σύζυγο του Στέφανου Στρέϊτ και την Ασπασία, μητέρα του μετέπειτα πρωθυπουργού Δημητρίου Μαξίμου.
Παιδικός Διαγωνισμός Τραγουδιού Eurovision 2007

Διαμάχη

Τα τελευταία χρόνια, οι περισσότεροι διαγωνισμοί της Eurovision έχουν προκαλέσει κάποια διαμάχη λόγω ισχυρισμών για λογοκλοπή τραγουδιού. Αυτό το έτος δεν αποτελεί εξαίρεση, η ρωσική είσοδος έλαβε αξιώσεις από έναν συνθέτη ενηλίκων ότι είναι ο αρχικός τραγουδοποιός του τραγουδιού. Επιπρόσθετα ισχυρίστηκε ότι το τραγούδι πραγματοποιήθηκε πριν από την εθνική επιλογή μόλις πριν από ένα χρόνο τον Αύγουστο του 2006, γεγονός που φέρεται να αποτελεί παραβίαση των κανόνων όπως ορίζονται από την EBU. Τη στιγμή της σύνταξης δεν έχει γίνει καμία επίλυση του θέματος αυτού.

Επίσημο CD και DVD

Ένα επίσημο διπλό CD του Junior Contest Τραγουδιού της Eurovision 2007 σχεδιάστηκε να κυκλοφορήσει στις 23 Δεκεμβρίου 2007. Η EBU ανακοίνωσε ότι δεν θα υπάρξει επίσημο DVD του διαγωνισμού λόγω έλλειψης ενδιαφέροντος. Το βελγικό single κυκλοφόρησε στις 5 Οκτωβρίου 2007, ενώ η ολλανδική είσοδος κυκλοφόρησε στις 26 Οκτωβρίου 2007. Δεν υπάρχουν σχέδια για μονομερείς εμπορικές κυκλοφορίες εγγραφών JESC σε άλλες χώρες, αλλά μπορεί να εκτυπωθούν μερικά αντίτυπα για το Ρότερνταμ. ]

Συμμετέχοντες

Η Patricia Goldsmith, σύμβουλος επικοινωνιών της τηλεοπτικής υπηρεσίας της Eurovision, δήλωσε ότι "18 χώρες θα συμμετάσχουν" στον διαγωνισμό τραγουδιού Eurovision 2007, αν και ο ισπανός ραδιοτηλεοπτικός οργανισμός Radiotelevisión Española (RTVE) ανακοίνωσε αργότερα την απόσυρσή του από το διαγωνισμό. Ο Κροατικός ραδιοτηλεοπτικός οργανισμός HRT επίσης αποχώρησε εξαιτίας δαπανών και δυσκολιών στη μετάδοση του διαγωνισμού ζωντανά. Αρμενία, Βουλγαρία, Γεωργία και Λιθουανία ήταν οι νεοφερμένοι φέτος. Η Βοσνία και Ερζεγοβίνη επρόκειτο να είναι μία από τις τέσσερις χώρες που θα έκαναν ντεμπούτο, αλλά η Γεωργία πήρε αυτή τη θέση όταν η Radiotelevizija Bosne i Hercegovine (BHRT) αποφάσισε να αποσυρθεί από τη συμμετοχή. Η ελάχιστη ηλικία των διαγωνιζομένων αυξήθηκε από 8 σε 10 χρόνια εκείνη τη χρονιά.